**METODICKÝ POKYN**

**MINISTERSTVA PôDOHOSPODÁRSTVA A ROZVOJA VIDIEKA SR**

**č. 3194/2013-640**

**k nariadeniu vlády SR č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb**

 Ministerstvo pôdohospodárstva a rozvoja vidieka SR v zmysle § 3 ods. 2 písm. b) zákona č. 543/2007 Z. z. o pôsobnosti orgánov štátnej správy pri poskytovaní podpory
v pôdohospodárstve a rozvoji vidieka v znení neskorších predpisov a za účelom jednotného výkladu ustanovení nariadenia vlády SR č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb (ďalej len „nariadenie vlády“) vydáva tento metodický pokyn:

**Čl. 1**

**Výklad jednotlivých ustanovení nariadenia vlády**

**K § 1**

**Predmet**

(1) Ustanovuje sa predmet nariadenia vlády, ktorým je úprava poskytovania prechodných vnútroštátnych platieb v podmienkach Slovenskej republiky. Podľa tohto nariadenia vlády sa poskytujú tri druhy platieb a to:

a) doplnková platba na plochu,

b) platba na chmeľ

c) a platba na veľké dobytčie jednotky.

(2) Žiadateľom o podporu formou prechodných vnútroštátnych platieb podľa tohto nariadenia vlády môže byť akákoľvek fyzická osoba alebo právnická osoba, ktorá vykonáva poľnohospodársku činnosť na území Slovenskej republiky (ďalej len „žiadateľ“).

**K § 2**

**Doplnková platba na plochu**

(1) Doplnková platba na plochu sa poskytuje na žiadateľom využívanú výmeru ornej pôdy vinohradov, ovocných sadov a chmeľníc vedenú v evidencii pôdnych blokov a dielov pôdnych blokov (ďalej len „LPIS“).

(2) Doplnková platba na plochu sa poskytuje na plochu, ktorá

1. bola udržiavaná v dobrom poľnohospodárskom stave k 30. júnu 2003. Dobrý poľnohospodársky stav sa posudzuje na základe ortofotomáp používaných pri tvorbe LPIS. Za plochy, ktoré neboli v dobrom poľnohospodárskom stave je možné považovať plochy, ktoré vyžadovali rekultiváciu (napr. po odstránení výstavby), plochy, na ktorých bol podstatne rozšírený nálet, dreviny a podobne,
2. dosahuje výmeru najmenej 1 ha užívanej plochy na podanie žiadosti, zloženej
zo súvislých plôch v diele jednej kultúry, pričom každá súvislá plocha v diele jednej kultúry má minimálnu výmeru 0,3 ha,
3. má viditeľne označené a vymedzené hranice, ak nie je prirodzene ohraničená.
V teréne musí byť jednoznačne vymedzená plocha, ktorú žiadateľ užíva. Vymedzenie môže byť zrejmé z prirodzených hraníc ako napr. cesta, prípadne hranicu využívania vymedzuje druh pozemku alebo osiate plodiny. V prípade, ak nie je prirodzené vymedzenie hranice využívania, je nutné zabezpečiť pevné vymedzenie hraníc.

(3) Žiadateľ o doplnkovú platbu na plochu musí byť žiadateľom o jednotnú platbu na plochu, pričom výmera, na ktorú žiada o doplnkovú platbu na plochu, sa môže poskytnúť najviac
na určenú výmeru ornej pôdy, vinohradov, ovocných sadov a chmeľníc podľa žiadosti
o jednotnú platbu na plochu.

**K § 3**

**Platba na chmeľ**

(1) Platba na chmeľ sa poskytuje na výmeru chmeľnice, ktorú žiadateľ využíval k 31.12.2006 a ktorá bola v evidencii LPIS. Platba sa poskytuje na výmeru chmeľnice vysadenej na súvislej ploche v rámci jedného dielu pôdneho bloku na výmere najmenej 0,3 hektára podľa evidencie LPIS.

(3) Maximálna výmera, na ktorú je možné poskytnúť platbu na chmeľ, je 305,13 hektárov.
V prípade, ak by došlo k jej prekročeniu, tak sa každému žiadateľovi poskytuje platba
na priamo úmerne zníženú výmeru - to znamená, výmera chmeľníc žiadateľa sa vynásobí koeficientom zníženia plochy za prekročenie stropu (maximálna výmera pre SR/výmera podporovaných plodín deklarovaná žiadateľmi).

**K § 4 ods. 1 až 8**

**Platba na veľké dobytčie jednotky**

(1) Platba na veľké dobytčie jednotky (ďalej len „VDJ“) sa poskytuje na počet zvierat uvedených v ods. 2 a prepočítaných koeficientmi uvedenými v prílohe č. 1 tohto nariadenia vlády. Vypočítaný počet VDJ sa zaokrúhľuje na jedno desatinné miesto.

(2) Platba na VDJ sa poskytuje na:

1. teľatá do šesť mesiacov na základe stavu zvierat k 31. marcu 2007. Stav zvierat (ODVIAZANÁ časť) sa určuje na základe výpisu z Centrálnej evidencie hospodárskych zvierat (ďalej len „CEHZ“),
2. hovädzí dobytok od 6 do 24 mesiacov na základe stavu zvierat k 31. marcu 2007. Stav zvierat (ODVIAZANÁ časť) sa určuje na základe výpisu z CEHZ,
3. býky, voly a jalovice nad 24 mesiacov na základe stavu zvierat k 31 marcu 2007. Stav zvierat (ODVIAZANÁ časť) sa určuje na základe výpisu z CEHZ,
4. dojčiace kravy (najmenej raz otelené ku dňu predloženia žiadosti, ktorých mlieko slúži na výživu teliat) nad 24 mesiacov na základe stavu zvierat k dátumu podania žiadosti príslušného kalendárneho roka. Stav zvierat (VIAZANÁ časť) sa určuje na základe zoznamu zvierat, ktorý zostaví žiadateľ,
5. ovce a kozy nad 12 mesiacov (samičieho pohlavia) na základe stavu zvierat k
	* + 1. 31. marcu 2007. Stav zvierat (ODVIAZANÁ časť) sa určuje na základe výpisu z CEHZ. V prípade ak sú vo výpise aj barany, žiadateľ vyškrtne zo zoznamu tieto zvieratá a žiadosť si predloží na upravený (nižší) počet zvierat,
			2. dátumu podania žiadosti príslušného kalendárneho roka. Stav zvierat (VIAZANÁ časť) sa určuje na základe zoznamu zvierat, ktorý zostaví žiadateľ,
6. individuálne referenčné množstvo mlieka (ďalej len „individuálna kvóta“) k 31. marcu 2007. Stav sa určí na základe rozhodnutia Pôdohospodárskej platobnej agentúry
o pridelení individuálnej kvóty.

(3) Platba na VDJ sa poskytne len v prípade, ak počet schválených VDJ je najmenej 1 VDJ
v akomkoľvek zložení.

(4) Stav hospodárskych zvierat (ODVIAZANÁ časť) podľa odseku 2 písm. a) až c) a e) prvého bodu sa určí podľa CEHZ.

(5) Žiadateľ, ktorý žiada o platbu na VDJ na dojčiace kravy na základe stavu k dátumu podania žiadosti príslušného kalendárneho roka a na ovce a kozy na základe stavu k dátumu podania žiadosti príslušného kalendárneho roka, je povinný chovať zvieratá, na ktoré žiada platbu po dobu 2 mesiacov od dátumu podania žiadosti. Žiadateľ dodrží retenčné obdobie len v tom prípade, že chová zvieratá, na ktoré žiada platbu, po dobu 2 mesiacov od dátumu podania žiadosti na farme registrovanej na žiadateľa a na daný druh hospodárskych zvierat.

(6) Žiadateľ je povinný chovať dojčiace kravy, na ktoré žiada platbu oddelene od ostatného hovädzieho dobytka (t. j. dojníc) a to oddeleným ustajnením a bez dojného využitia, ich mlieko používať len na výživu teliat. To znamená, že od dojčiacich kráv nie je možné získavať mlieko dojením a používať ho na komerčné účely, ale iba na výživu teliat. Porušenie vyššie uvedených podmienok sa vyhodnocuje ako nedodržanie podmienok platby a povedie
k vyradeniu zvieraťa, u ktorého sa nedodržanie zistilo, z podporovaných zvierat a započíta sa do naddeklarácie a bude predmetom zníženia platby.

(7) V prípade, ak žiadateľovi klesnú deklarované stavy zvierat (dojčiacich kráv, oviec a kôz VIAZANÁ časť) v retenčnom období a nechce stratiť nárok na platbu v plnej výške, je povinný nahradiť tento pokles stavov do 15 pracovných dní od poklesu stavov (odo dňa rozhodujúcej udalosti, ktorou je smrť zvieraťa) a následne do 7 pracovných dní uvedené nahradenie oznámiť regionálnemu pracovisku Pôdohospodárskej platobnej agentúry.

(8) V prípade, ak došlo k vyššej moci a výnimočným okolnostiam v dôsledku, ktorých sa
v retenčnom období znížil stav zvierat (dojčiacich kráv alebo oviec a kôz) a žiadateľ nechce stratiť nárok na platbu v plnej výške, je povinný písomne oznámiť túto skutočnosť spolu
s relevantným dôkazom regionálnemu pracovisku Pôdohospodárskej platobnej agentúry do 10 pracovných dní odo dňa, keď je v situácii tak urobiť.

**K § 4 ods. 9**

**Limity pre viazané platby**

(1) Upravuje súlad s limitmi pridelenými pre SR v jednotlivých kategóriách zvierat, ktoré sú podporované ako viazané.

(2) Limity pre jednotlivé kategórie:

* 1. teľatá - 62 841 ks ( max. 12 568, 2 VDJ),
	2. ovce a kozy – 305 756 ks ( 45 863,4 VDJ),
	3. dojčiace kravy – 28 080 ks (28 080 VDJ).

(3) V prípade, ak budú na vyššie uvedené kategórie zvierat predložené žiadosti presahujúce zodpovedajúce limity, platba na VDJ sa prizná každému žiadateľovi v úmerne zníženom rozsahu. Prémiové práva rozdelené v predchádzajúcich rokoch sa vo vzťahu k platbe na VDJ neuplatňujú a žiadatelia nie sú pri podávaní žiadostí obmedzovaní počtom pridelených prémiových práv.

Príklad (použité čísla sú len príkladom):

|  |  |
| --- | --- |
| Počet VDJ dojčiacich kráv deklarovaných všetkými žiadateľmi | 30.000 |
| Limit VDJ dojčiacich kráv | 28.080 |
| Koeficient úmerného zníženia deklarovaných VDJ | 0,936 |
|  |  |
| Počet deklarovaných VDJ dojčiacich kráv žiadateľom | 100 |
| Počet priznaných VDJ dojčiacich kráv žiadateľovi | 93,6 |

**K § 4 ods. 10 a 11**

**Výpočet platby na VDJ v prípade oviec a kôz**

(1) Platba na VDJ sa na ovce a kozy poskytuje ako kombinácia viazanej a odviazanej formy. Žiadateľ deklaruje v žiadosti o platbu na VDJ dva stavy oviec a kôz, a to tak
na základe výpisu z CEHZ k 31. 3. 2007, ako aj vlastného zoznamu zvierat, ktoré má v čase podania žiadosti a plánuje chovať po dobu 2 mesiacov od dátumu podania žiadosti.

(2) Platba na ovce a kozy sa vypočíta ako vážený priemer oboch deklarovaných stavov zvierat, pričom ako percentuálne váhy budú slúžiť koeficient viazania (pre stav
k dátumu podania žiadosti) a koeficient odviazania (pre stav k 31.3.2007). Koeficienty odviazania a viazania sú použité za účelom zosúladenia platby na VDJ s pravidlami EÚ
v oblasti viazania platieb na produkciu.

Príklad (použité čísla sú len príkladom):

|  |  |  |  |
| --- | --- | --- | --- |
|  | na základe stavu oviec a kôz k 31.3.2007 | na základe stavu oviec a kôz k dátumu podania žiadosti | spolu |
| Počet oviec a kôz | 100 | 110 | - |
| Koeficient pre ovce a kozy | 0,15 | 0,15 | - |
| Vypočítané VDJ | 15 | 16,5 | - |
| Koeficient odviazania/viazania | 0,09\* | 0,91\* | 1 |
| Priznané VDJ | 1,35 | 15,015 | 16,365 |

(3) Koeficienty odviazania a viazania zverejní každoročne ministerstvo vo vestníku
a úpravu stavov zvierat uvedenými koeficientmi vykoná Pôdohospodárska platobná agentúra a nie žiadateľ.

**K § 4 ods. 12 a 13**

**Výpočet platby na VDJ v prípade mlieka**

(1) Vzhľadom na skutočnosť, že nárok na platbu na VDJ sa stanovuje odviazanou formou
k 31.3.2007, ako aj vzhľadom na skutočnosť, že v priebehu kvótového roka 2006/2007 došlo k významným prevodom individuálnych kvót, ustanovili sa podmienky prevodu individuálnych kvót do nároku na platbu na VDJ.

(2) Žiadateľ, ktorý získal v kvótovom roku 2006/2007 (od 1.4.2006 do 31.3.2007) individuálnu kvótu, je oprávnený si počet VDJ vypočítať zo súčtu svojej individuálnej kvóty pridelenej k 31. marcu 2007, ako aj na individuálnu kvótu, ktorá mu bola pridelená až
pre nasledujúci kvótový rok rozhodnutím Pôdohospodárskej platobnej agentúry na základe vykonaného prevodu alebo prechodu individuálnej kvóty v kvótovom roku 2006/2007
od pôvodného držiteľa individuálnej kvóty.

(3) Žiadateľovi, ktorý previedol individuálnu kvótu v kvótovom roku 2006/2007 na iného držiteľa individuálnej kvóty, sa poskytuje platba na VDJ na individuálnu kvótu pridelenú
k 31. marcu 2007, zníženú o individuálnu kvótu, ktorá bola rozhodnutím Pôdohospodárskej platobnej agentúry prevedená na nového držiteľa pre nasledujúci kvótový rok.

(4) Žiadateľ, ktorý získal v kvótovom roku 2006/2007 dodatočnú individuálnu kvótu od iného držiteľa, je oprávnený žiadať o platbu aj na tú časť kvóty, ktorá zostala (napr. v dôsledku čerpania pôvodného držiteľa) na pôvodnom držiteľovi k 31.3.2007 a ktorá mu bude prevedená až k 1.4.2007. Naopak, pôvodný držiteľ individuálnej kvóty nie je oprávnený žiadať o platbu na individuálnu kvótu, ktorú síce má k 31.3.2007, ale ktorá mu v dôsledku prevodu vykonanom v kvótovom roku 2006/2007 bude odobraná až k 1.4.2007. Ak pôvodný držiteľ previedol len časť individuálne kvóty, platba na VDJ sa mu poskytne na rozdiel jeho individuálnej kvóty k 31.3.2007 a zostatkovej kvóty, ktorá mu v dôsledku prevodu vykonanom v kvótovom roku 2006/2007 bude odobraná až k 1.4.2007.

Príklad (použité čísla sú len príkladom):

a) úplný prevod kvóty (v tonách)

|  |  |  |
| --- | --- | --- |
|  | Nadobúdateľ | Prevodca |
| Pôvodná kvóta | 100 | 100 |
| Čerpanie | - | 40 |
| Prevod v kvótovom roku 2006/2007 | - | 60 |
| Rozsah prevádzanej kvóty |  | 100% |
| Stav k 31.3.2007 | 160 | 40 |
| Prevod až v kvótovom roku 2007/2008 | - | 40 |
| Nárok na platbu na VDJ | 200 | 0 |
| Stav kvóty k 1.4.2007 | 160 | 40 |

b) čiastočný prevod kvóty (v tonách)

|  |  |  |
| --- | --- | --- |
|  | Nadobúdateľ | Prevodca |
| Pôvodná kvóta | 100 | 100 |
| Čerpanie | - | 40 |
| Rozsah prevádzanej kvóty | - | 50% |
| Prevod v kvótovom roku 2006/2007 | - | 30 |
| Stav k 31.3.2007 | 130 | 70 |
| Prevod až v kvótovom roku 2007/2008 | - | 30 |
| Nárok na platbu na VDJ | 160 | 40 |
| Stav kvóty k 1.4.2007 | 160 | 40 |

**K § 4 ods. 14**

(1) Žiadateľ má právo žiadať o platbu na VDJ podľa počtu veľkých dobytčích jednotiek podľa § 4 odseku 2 písm. a) až c), e) prvého bodu a f), ktoré žiadateľ choval k príslušnému dátumu (ODVIAZANÁ časť).

**K § 4 ods. 15**

**Prevod platobného oprávnenia**

(1) Platobné oprávnenie podľa § 4 ods. 2 písm. f) je prevoditeľné na základe písomnej zmluvy o prevode alebo prechode individuálnej kvóty do 31. marca 2009, ku ktorej žiadateľ predložil rozhodnutie Pôdohospodárskej platobnej agentúry.

(2) Platobné oprávnenie podľa § 4 ods. 2 písm. a) až c), písm. e) prvý bod alebo písm. f) je prevoditeľné na základe písomnej zmluvy medzi prevodcom a nadobúdateľom, ktorá obsahuje ustanovenie o prevode platobného oprávnenia (buď formou osobitnej zmluvy alebo ako ustanovenie zmluvy o predaji zvierat, resp. prevode kvóty). Prevodca a nadobúdateľ preukážu pri predkladaní žiadosti doklad z CEHZ o stave zvierat k referenčnému dátumu.

**K § 4 ods. 16**

(1) Písomná zmluva podľa § 4 ods. 15 písm. b) nariadenia vlády (netýka sa mliečnej kvóty podľa § 4 ods. 2 písm. f)) musí obsahovať potvrdenie stavu zvierat vystavené CEHZ na meno prevodcu.

**K § 4 ods. 17**

(1) Žiadateľom o platbu na VDJ pre jednotlivé kategórie zvierat (netýka sa mliečnej kvóty podľa § 4 ods. 2 písm. f)) môže byť len osoba, na ktorú sú zvieratá zaevidované v CEHZ.

**K § 4 ods. 18**

(1) Podmienka tohto nariadenia vlády podľa § 4 odsek 17 sa nevzťahuje na združenie.
V prípade, ak združenie chovateľov žiada o platbu na VDJ, musí združenie chovateľov preukázať, že deklarované zvieratá podľa § 4 odsek 2 písm. b) a c) sú v držbe jeho člena. Združenie chovateľov je povinné k žiadosti o platbu VDJ priložiť tiež zoznam členov
v zastúpení, ktorých žiadosť podáva.

 **K § 5**

**Predkladanie žiadostí**

(1) **Žiadateľ predkladá žiadosť** Pôdohospodárskej platobnej agentúre po zverejnení oznámenia na predkladanie žiadostí, najneskôr však **do 30. júna príslušného kalendárneho roka**. Ak najneskorší dátum na predloženie žiadostí o podporu je štátnym sviatkom, sobotou alebo nedeľou, žiadosť je možné predložiť v najbližší pracovný deň. Na žiadosť predloženú žiadateľom po tomto dátume sa neprihliada.

(2) Prílohou žiadosti o platbu na VDJ je:

1. potvrdenie z CEHZ o počte zvierat v každej kategórii podľa § 4 ods. 2 písm. a) až c)
a e) prvého bodu,
2. zoznam zvierat podľa § 4 ods. 2 písm. d),
3. zoznam zvierat podľa § 4 ods. 2 písm. e) druhého bodu,
4. rozhodnutie o pridelení individuálnej kvóty,
5. vyhlásenie žiadateľa o neuskutočnení prevodu platobného oprávnenia do 31. marca kalendárneho roka; to neplatí, ak postupuje podľa § 4 ods. 15,
6. identifikačný list žiadateľa, ak nebol predložený spolu s jednotnou žiadosťou.

(3) Zoznam zvierat podľa odseku 2 písm. b) obsahuje ušné čísla zvierat, plemeno zvierat
a identifikáciu individuálneho registra.

(4) Zoznam zvierat podľa odseku 2 písm. c) obsahuje ušné čísla zvierat a identifikáciu individuálneho registra.

(5) Prílohy uvedené v odseku 2 písm. a) a d) sa Pôdohospodárskej platobnej agentúre nepredkladajú, ak ich žiadateľ už predložil v predchádzajúcich rokoch.

**K § 6**

**Všeobecné podmienky**

(1) Pôdohospodárska platobná agentúra vykonáva kontrolu a spracovanie žiadostí prostredníctvom Integrovaného administratívneho a kontrolného systému.

(2) Sumu prechodných vnútroštátnych platieb určí ministerstvo na základe osobitných predpisov a zverejní ju vo vestníku.

(3) Na poskytnutie doplnkovej platby na plochu a platby na chmeľ je žiadateľ povinný plniť dobré poľnohospodárske a environmentálne podmienky podľa prílohy č. 2 nariadenia vlády SR č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov.

(4) Pri nedodržaní dobrých poľnohospodárskych a environmentálnych podmienok
pri doplnkovej platbe na plochu a platbe na chmeľ sa suma platby upraví podľa časti II Hlavy IV kapitoly III nariadenia Komisie (ES) č. 1122/2009 z 30. novembra 2009, ktorým sa ustanovujú podrobné pravidlá vykonávania nariadenia Rady (ES) č. 73/2009, pokiaľ ide
o krížové plnenie, moduláciu a integrovaný správny a kontrolný systém v rámci schém priamej podpory pre poľnohospodárov ustanovených uvedeným nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie
v rámci schémy podpory ustanovenej pre odvetvie vinohradníctva a vinárstva v platnom znení.

(5) Žiadateľ o doplnkovú platbu na plochu a platbu na chmeľ je povinný na požiadanie Pôdohospodárskej platobnej agentúry riadne preukázať vlastnícky, nájomný alebo užívateľský vzťah k pôde. Žiadateľ o poskytnutie priamych platieb musí mať preukázateľný právny vzťah k pozemkom tvoriacim súčasť pôdneho bloku alebo dielu pôdneho bloku, ktorý deklaruje
v žiadosti. V prípade deklarácie pôdneho bloku alebo dielu pôdneho bloku v žiadosti viacerými žiadateľmi postupuje Pôdohospodárska platobná agentúra na základe príslušných ustanovení zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov.

(6) Žiadateľ o platbu je povinný na požiadanie Pôdohospodárskej platobnej agentúry predložiť všetky doklady súvisiace s vykonávanou kontrolou.

(7) Ak žiadateľ neumožní platobnej agentúre vykonať kontrolu, požadované platby sa mu neposkytnú.

(8) Poskytnutie doplnkovej platby na plochu a platby na chmeľ je podmienené splnením podmienok pre poskytnutie jednotnej platby na plochu.

(9) Nadobúdateľ podniku je povinný oznámiť platobnej agentúre prevod podniku
od pôvodného žiadateľa do piatich kalendárnych dní odo dňa prevodu, najneskôr však
do 30. septembra kalendárneho roka.

(10) V prípade, ak nastanú prípady vyššej moci a výnimočných okolnosti, žiadateľ je povinný oznámiť na zverejnenom tlačive Pôdohospodárskej platobnej agentúre túto skutočnosť spolu
s relevantným dôkazom do desiatich pracovných dní odo dňa, keď je v situácii tak urobiť.
Po uznanom oznámení vyššej moci a výnimočných okolností, ktoré viedlo k nedodržaniu podmienok priamej platby, žiadateľovi zostáva nárok na platbu. V prípade ak žiadateľ vyššiu moc a výnimočné okolnosti neoznámil v termíne a pri následnej kontrole sa zistí porušenie podmienok platby v ich dôsledku, nebude sa na vyššiu moc ani výnimočné okolnosti prihliadať.

**K § 7 ods. 1 a 2**

**Zníženia platieb**

(1) Ak žiadateľ deklaruje vyššiu výmeru doplnkovej platby na plochu a platby na chmeľ ako skutočnú, platba sa mu určí na základe skutočného stavu zisteného Pôdohospodárskou platobnou agentúrou. Platba určená na základe skutočného stavu sa následne zníži na základe zisteného rozdielu. Zistený rozdiel sa určí ako rozdiel medzi deklarovanou a zistenou výmerou. Zistený rozdiel sa v % vyčísli nasledovne: zistený rozdiel (ha) /zistená výmera (ha) x 100. Pri rozdiele najmenej o 3 % alebo 2 ha a najviac o 20 % sa platba zníži o dvojnásobok zisteného percenta rozdielu, ak je rozdiel väčší ako 20 % platba sa neposkytne.

(2) Ak sa na základe vykonaných kontrol zistia rozdiely medzi údajmi, ktoré žiadateľ uviedol v zozname zvierat podľa § 5 ods. 2 písm. b) a c) (dojčiace kravy a ovce a kozy na základe stavu k dátumu podania žiadosti) a skutočným stavom, platbu na VDJ na základe zisteného stavu platobná agentúra:

1. zníži o percento zisteného rozdielu, ak rozdiel nie je väčší ako 10 %,
2. zníži o dvojnásobok percenta zisteného rozdielu, ak rozdiel je od 10 % do 20 %,
3. neposkytne, ak je rozdiel väčší ako 20 %.

**K § 7 ods. 3**

**Úprava platieb**

(1) Suma prechodných vnútroštátnych platieb v súlade s čl. 132 ods. 2, 133a ods. 3 a 133a ods. 4, v nadväznosti na čl. 7 a na čl. 10 nariadenia Rady č. 73/2009 podlieha úprave, t. j. zníženiu.

(2) Úprava sumy prechodných vnútroštátnych platieb sa neuplatňuje u žiadateľov,
u ktorých celková suma všetkých priamych platieb vrátane prechodných vnútroštátnych platieb, nepresiahne sumu 5.000,00 EUR.

(3) Ak úroveň priamych platieb presiahne sumu 5.000,00 EUR, Pôdohospodárska platobná agentúra zníži sumu prechodných vnútroštátnych priamych platieb o 10 % zo všetkých priamych platieb. Toto percento sa zvyšuje o ďalšie 4 percentuálne body, ak celková suma všetkých priamych platieb, vrátane prechodných vnútroštátnych priamych platieb presiahne sumu 300.000,00 EUR, pričom zníženie sa uplatní len na tú časť, ktorá presiahne sumu 300.000,00 EUR, a ktorá predstavuje prechodné vnútroštátne priame platby.

Príklad č. 1 (použité čísla vrátane sadzieb sú len príkladom):

Deklarovaná výmera pôdy na platbu SAPS = 25,55 ha

Deklarovaná výmera pôdy na DPP = 25,55 ha

Deklarovaný počet zvierat platby VDJ = 9,50 VDJ

|  |  |
| --- | --- |
| Zložka priame platby (zložka 1) | Nárok: 25,55 ha x 174,45 EUR/ha = 4.457,19 EUR |
| Zložka prechodné vnútroštátne priame platby (zložka 2) | Nárok: 9,50 VDJ x 35,80 EUR/VDJ = 340,10 EUR 25,50 ha x 0,00 EUR/ha = 0,00 EUR |
| Zložka 1 + zložka 2 spolu | **4.797,29 EUR** |
| Výpočet zložky priame platby | 4.797,29 – 5.000,00 = -202,71 (z toho 10 % je -20,27 EUR) t. j. 0,00 |
| Výpočet zložky prechodné vnútroštátne priame platby | 0,00 – 4 % = 0,00 |
| Konečná suma prechodných vnútroštátnych priamych platieb | 340,10 – 0,00 – 0,00 = **340,10 EUR** |

Príklad č. 2 (použité čísla vrátane sadzieb sú len príkladom):

Deklarovaná výmera pôdy na platbu SAPS = 2.022,66 ha

Deklarovaná výmera pôdy na platbu DPP = 2.022,66 ha

Deklarovaný počet zvierat platby VDJ = 253,90 VDJ

|  |  |
| --- | --- |
| Zložka priame platby (zložka 1) | Nárok: 2.022,66 ha x 174,45 EUR/ha = 352.853,03 EUR |
| Zložka prechodné vnútroštátne priame platby (zložka 2) | Nárok: 253,90 VDJ x 35,80 EUR/VDJ = 9.088,26 EUR 2.022,66 x 0,00 EUR/ha = 0,00 EUR |
| Zložka 1 + zložka 2 spolu | **361.941,29 EUR** |
| Výpočet zložky priame platby | 361.941,29 – 5.000,00 = 356.941,29 (z toho 10 % je 35.694,129 EUR) |
| Výpočet zložky prechodné vnútroštátne priame platby |  4 % z 9088,26 = 363,53 |
| Konečná suma prechodných vnútroštátnych priamych platieb | 9.088,26 – 35.694,12 – 363,53 = **0,00 EUR** |

 **Čl. 2**

**Účinnosť**

Tento metodický pokyn nadobúda účinnosť 19. júna 2013.

Ing. Martin Barbarič

generálny riaditeľ

sekcie rozvoja vidieka

Ministerstvo pôdohospodárstva a rozvoja vidieka SR

Príloha č.1

**Vyhlásenie žiadateľa o neuskutočnení prevodu platobného oprávnenia**

|  |
| --- |
| **Údaje o žiadateľovi :** |
| Obchodné meno (PO)/ Meno a priezvisko (FO) |
| Právna forma | IČO | Rodné číslo |
| Obchodné meno (PO)/ Meno a priezvisko (FO) |
| Ulica a číslo súpisné/ orientačné |
| PSČ |   | Obec |
| Okres |
| Týmto vyhlasujem, že som v zmysle § 5 ods. 2 písm. e) nariadenia vlády SR č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb neuskutočnil prevod platobného oprávnenia. Toto vyhlásenie sa týka všetkých odviazaných kategórií v mojej žiadosti (so zohľadnením legislatívnej výnimky). |
| V |  |   |  |  | Dňa |  |   |  |   |